Jónas Kristinsson: framkvæmdastjóri KR

Knattspyrnufélag Reykjavíkur, KR, er 110 ára á þessu ári. Á afmælisdaginn 16. febrúar var vel heppnaður afmælisfagnaður í KR húsinu við Faxaskjól sem eldri og yngri KR-ingar sóttu. Framkvæmdastjóri KR er Jónas Kristinsson og tók hann við starfinu 1. desember sl. Jónas er KR-ingum að góðu kunnur og hefur m.a. setið í stjórnum félagsins í yfir tuttugu ár og hefur verið formaður KR Sport undanfarin ár.

„Starf mitt er yfirgripsmikið, það felst í að stjórna starfsemi skrifstofunnar og vera tengiliður við aðalstjórn félagsins. Það felst einnig í að vera í sambandi og samvinnu við aðila eins og Reykjavíkurborg, íþróttahreyfinguna og sérsamböndin innan hennar, skóla og fyrirtæki. Við erum með öfluga skrifstofu sem sinnir öllum deildum félagsins þar sem fram fer mikið og öflugt starf. Við veitum þjónustu inn í allar deildirnar með bókhaldi og innheimtu gjalda, svo eitthvað sé nefnt, og má geta þess að við vorum að gefa út launamiða fyrir síðasta ár sem voru 150 talsins. Langmest af þessu starfsfólki er í hlutastarfi. Þá má ekki gleyma öllum þeim fjölda sjálfboðaliða, foreldra og einstaklinga sem starfa í félaginu að stjórnarstörfum, fjáröflun o.fl.

Hvað varðar afmælisárið þá erum við með afmælisnefnd sem skipuleggur atburði á árinu. Nefna má að í júní verður KR-dagur með þátttöku allra deilda félagsins og síðan verður stór afmælishátíð í byrjun október þar sem slegið verður upp fagnaði með dansi og skemmtiatriðum. Og sjálfsagt endum við árið með stórri flugeldasýningu en KR hefur verður öflugur söluaðili flugelda í gegnum tíðina.“

Jónas er félagsfræðingur frá háskólanum í Gautaborg þar sem hann sérhæfði sig í skipulagningu frítíma fólks í stórborgum og enn fremur hefur hann lokið prófi í rekstrarfræði frá Endurmenntun Háskóla Íslands. Eiginkona Jónasar er Ásdís Eva Hannesdóttir, framkvæmdastjóri Norræna félagsins, og segir Jónas að svo skemmtilega hafi viljað til að þau hafi bæði tekið við nýju starfi 1. desember. Þau eiga þrjú börn á aldrinum 14 til 22 ára

„Ég hef verið KR-ingur frá blautu barnsbeini og starf mitt tengist helsta áhugamáli mínu sem er íþróttir. Ég var sjálfur í fótbolta, handbolta og körfubolta þegar ég var yngri og einnig eru skíði mikið áhugamál. Á síðari árum hefur golfið hertekið mig eins og svo marga aðra og það á ekki aðeins við um mig heldur alla í fjölskyldunni. Og þar sem engin golfdeild er í KR lá beinast við að fara í GR og þar unum við okkur vel í golfinu.

Liverpool er mitt félag í ensku knattspyrnunni og ég og elsti sonur minn, sem er að klára fjármálaverkfræði frá Háskólanum í Reykjavík, erum á leið til Manchester og ætlum að sjá leik Liverpool og Aston Villa á Anfield Road í Liverpool. Við ætlum einnig að taka eins og tvo golfhringi í Manchester. Fyrir utan áhuga á íþróttunum þá höfum við Ásdís Eva verið mjög dugleg að ferðast bæði innanlands og utan og höfum gaman af að uppgötva og skoða nýja staði og kynnast menningu þjóða.“

Nafn: Jónas Kristinsson.

Fæðingarstaður: Reykjavík, 1. mars 1960.

Foreldrar: Kristinn Tryggvason og Margrét Pálsdóttir..

Maki: Ásdís Eva Hannesdóttir.

Börn: Jónas, 22 ára, Andrea, 17 ára, og Aron, 14 ára.

Menntun: Félagsfræðingur, próf í rekstrarfræði frá Endurmenntun HÍ.

Texti: Hilmar Karlsson. Myndir: Geir Ólafsson.